2021. gada 19. decembrī

Šici Insbrukā izcīna otro sudraba godalgu

2021. gads tika noslēgts ar BMW Sprinta pasaules kausu, kuram kvalificējās Mārtņš Bots/Roberts Plūme un Andris Šics/Juris Šics, Elīza Tīruma, Gints Bērziņš, kā arī Kristers Aparjods.

Vīriešu konkurencē Gints Bērziņš veica labu braucienu un finišēja 32.596 sekundēs, kas sportistam garantējā augsto piekto vietu. Ne tik izdevies brauciens Kristeram Aparjodam, trasē pieļaujot vairākas lielas kļūdas, kas finišā rezultējās ar 14. labāko laiku [+0.425].

BMW Sprinta pasaules kausa uzvarētājs – austrietis Vofgangs Kindls [32.390], otrais Kindla komandas biedrs Jonass Muellers (Jonas Mueller) [+0.040]. Savukārt bronzas godalga vācietim Johanesam Ludvigam (Johannes Ludwig) [+0.147].

Divvietīgo ekipāžu konkurencē sudraba godalgu izcīna Andris un Juris Šici, uzvarētājiem Tonijam Egertam/Sašam Benekenam (Toni Eggert/Sasha Benecken) piekāpjoties vien par 0.055 sekundēm. Trešajā vietā – mājinieki Štojs/Kollers (Steu/Koller) [+0.065].

Savukārt Mārtiņš Bots/Roberts Plūme, aizvadot labu braucienu, izcīnīja septīto vietu [+0.145].

Sievešu konkurencē Elīza Tīruma filigrāni izbrauca Insbrukas ledus trases līnijas un finišē 30.120 sekundēs, no goda pjedestāla atpaliekot vien 0.005 sekundes.

Identisku finiša rezultātu sasniedza titulētā Vācijas sportiste Natālija Gaizenbergere (Natalie Geisenberger), kura ar Tīrumu dala ceturto vietu BMW Sprinta pasaules kausā.

Sprinta kausa uzvarētāja – mājiniece Madeleine Egle (Madeleine Egle) [29.992]. Otrā – pamatsacensību uzvarētāja Jūlija Taubitsa (Julia Taubitz) [+0.050], bet trešajā vietā vēl viena vācu sportiste Anna Berreitere (Anna Berreiter) [+0.123].

Latvijas izlase brauks uz Latviju, lai nosvinētu Ziemassvētkus, bet tūlīt pēc svētkiem dosies uz Eberspacher pasaules kausa sesto posmu, kas 2022. gada 1. un 2. janvārī norisināsies Vācijas pilsētā Vinterbergā.

Latvijas Nacionālās kamaniņu sporta izlases startiem, sākot ar 2022. gada janvāri, seko līdzi tiešraidē **TV4** un interneta portālā **Sportacentrs.com**.

Sestdiena, 1. janvāris

10.50 Pirmais brauciens – Divvietīgās ekipāžas
12.10 Otrais brauciens – Divvietīgās ekipāžas
13.30 Pirmais brauciens – Vīri
15.05 Otrais brauciens – Vīri

Svētdiena, 2. janvāris

10.30 Pirmais brauciens - Sievietes
11.55 Otrais brauciens – Sievietes
13.50 Komandu stafete

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456